 Waxa kale oo iyaduna halkaasi ka hadashay Mujaahid Yurub Abiib, taas oo ka warbixisay xuska maalinta shuhadada iyo waxyaabaha ku cusbaa munaasibadii shalay, waxaanay tidhi Xuska maalinta Shuhadada SNM ee 17 October run ahaantii waxay i galisaa xasuus dheer iyo qiiro gaar ah, Ilaahay ha idinka jazaai siiyo juhdigii iyo halgankii dheeraa ee aad u soo gasheen dib u xoraynta dalka, intii dhimatay Alle ha u naxariisto intiina noolna nolol fiican baan idiin rajaynayaa, kolay ciil iyo cidhiidhi ma qabno kol hadaanu guumaysi ina haysanin oo aynu maanta xor nahay oo aynu calankeenii Tawxiidku ku qornaa aynu gacanta ku wada haysano guul baynu gaadhnay, mid kalena waxaan jeclahay inaan xuso oo barigii hore xusaskeena ciyaal iskuul baa la keeni jiray balse maanta arintu sidii way ka duwan tahay oo maanta in ka badan 200 mujaahid oo halgankaas kasoo qaybqaatay ayaa halkan iskugu timid, inkastoo sidii la doonayey aan looga soo qaybgalin munaasibadan hadana inagu taariikhdan inagaa leh oo marwalba waynu xusi doonaa oo ka daali mayno oo hadii aynu labaatan noqono waynu sii yaryaraanaynaaye waynu xusaynaa oo maalintan inagaa leh ee aynu caruurteena barno taariikhda SNM si ay u fahmaan wixii dalkan loo soo maray, isla markaana nin walowba afar caruurtaada ka mid ah ama shan ka mid ah soo kaxayso, markaa waxaan ku dardaarmayaa aynu xuskeena sii kordhino bacdamaa aynu inagu leenahay maalintan 17-ka October. 